《舟上感兴》
宋代·董嗣杲

饭时发雷江，倏已泊东流。
南北两岸雪，荡此无根舟。
远山失翠眉，近山生白头。
冻极方徯晴，云冱含雨羞。
尘境那得见，泛此如瀛洲。
宿惊恍未定，醉疑此难留。
落日漏微光，光暝无限愁。
风厉万水立，舟子惟搔头。
慷慨触潛抱，行止负隐忧。
志士亦徒苦，俗竖多不侔。
天公酿雪甚，八荒元气浮。
无语坐舟尾，景与年俱遒。
乱眼逐胜去，奔迸少自由。
风烟下江异，髯边渍霜稠。
馀樽侑登临，惜无水际楼。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。